CELEX: 32019D0327(01)
Language: et
Date: 2019-03-18 00:00:00
Title: Komisjoni otsus, 18. märts 2019, Montenegro reguleeriva asutuse osalemise kohta Elektroonilise Side Euroopa Reguleerivate Asutuste Ühendatud Ameti tegevuses

27.3.2019   
               
               
                  ET
               
               
                  Euroopa Liidu Teataja
               
               
                  C 115/6
               
            
         KOMISJONI OTSUS,
         18. märts 2019,
         Montenegro reguleeriva asutuse osalemise kohta Elektroonilise Side Euroopa Reguleerivate Asutuste Ühendatud Ameti tegevuses
         (2019/C 115/05)
         EUROOPA KOMISJON,
         võttes arvesse Euroopa Liidu toimimise lepingut,
         ning arvestades järgmist:
         
                     (1)
                  
                  
                     Euroopa Liidu lepingu artikli 17 lõikes 1 on loetletud komisjoni volitused ning sätestatakse, et komisjon edendab liidu üldisi huve ja teeb sel eesmärgil asjakohaseid algatusi, teostab vastavalt aluslepingutes sätestatud tingimustele koordineerivaid, täitev- ja juhtimisfunktsioone, ning tagab liidu esindamise välissuhetes, välja arvatud ühine välis- ja julgeolekupoliitika ning muud aluslepingutes ettenähtud juhud.
                  
               
                     (2)
                  
                  
                     Tulenevalt Euroopa Parlamendi ja nõukogu määruse (EL) 2018/1971 (1) artikli 35 lõikest 2 võivad reguleerivate asutuste nõukogu, töörühmade ja haldusnõukogu tegevuses osaleda kolmandate riikide reguleerivad asutused, kelle peamiseks vastutusalaks on elektroonilise side valdkond, kui need kolmandad isikud on sõlminud sel eesmärgil liiduga lepingu. Määruses sätestatakse ka, et kõnealuste lepingute asjakohaste sätete alusel töötatakse välja töökord, millega täpsustatakse eelkõige asjaomaste kolmandate riikide reguleerivate asutuste Elektroonilise Side Euroopa Reguleerivate Asutuste Ühendatud Ameti (edaspidi „BEREC“) ja BERECi Büroo tegevuses hääleõiguseta osalemise laad, ulatus ja viis, kaasa arvatud sätted, mis käsitlevad BERECi algatustes osalemist, rahalisi makseid ja BERECi Büroo töötajaid.
                  
               
                     (3)
                  
                  
                     Tulenevalt ühelt poolt Euroopa ühenduste ja nende liikmesriikide ning teiselt poolt Montenegro Vabariigi vahelise stabiliseerimis- ja assotsieerimislepingu (2) artiklist 106 keskendub elektroonilise side alane koostöö peamiselt kõnealuse valdkonna ühenduse õigustikuga seotud prioriteetsetele teemadele. Lepinguosalised tõhustavad eelkõige koostööd elektroonilise side võrkude ja elektroonilise side teenuste valdkonnas. Liit ja Montenegro on seetõttu sõlminud lepingu määruse (EL) 2018/1971 artikli 35 lõike 2 tähenduses.
                  
               
                     (4)
                  
                  
                     Montenegro reguleeriva asutuse BERECi ja BERECi Büroo tegevuses osalemise jätkumine on täielikult kooskõlas Lääne-Balkani strateegiaga, (3) mille raames kutsutakse üles arendama digitaalühiskonda, sealhulgas võtma kasutusele lairibavõrke ning langetama rändlustasusid, ning viima riigi õigusakte vastavusse liidu õigusaktidega. Vastavalt Lääne-Balkani riikide digitaalses tegevuskavas (4) märgitule peaks liidu ja Lääne-Balkani riiklike reguleerivate asutuste tihedam koostöö aitama lähendada piirkonna reguleerimistavasid liidu vastavatele tavadele.
                  
               
                     (5)
                  
                  
                     Arvestades liidu huvi tõhustada koostööd Montenegroga ning toetades elektroonilist sidet käsitleva liidu regulatiivse korra vastuvõtmist Montenegro poolt, on asjakohane kehtestada Montenegro reguleeriva asutuse osalemist BERECi reguleerivate asutuste nõukogu, töörühmade ja BERECi Büroo haldusnõukogu tegevuses käsitlev töökord,
                  
               ON TEINUD JÄRGMISE OTSUSE:
         
            Artikkel 1
            Montenegro reguleeriv asutus, kelle peamine ülesanne on elektroonilise side võrkude ja teenuste turgude igapäevase toimimise järelevalve, võib osaleda Elektroonilise Side Euroopa Reguleerivate Asutuste Ühendatud Ameti reguleerivate asutuste nõukogu, töörühmade ja BERECi Büroo tegevuses.
            Montenegro reguleeriva asutuse osalemise pädevus on kindlaks määratud lisas.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 18. märts 2019
            
               
                  Komisjoni nimel
               
               
                  komisjoni liige
               
               Mariya GABRIEL
            
         
         
            (1)  Euroopa Parlamendi ja nõukogu 11. detsembri 2018. aasta määrus (EL) 2018/1971, millega asutatakse elektroonilise side Euroopa reguleerivate asutuste amet (BEREC) ja BERECi tugiamet (BERECi Büroo) ja muudetakse määrust (EL) 2015/2120 ning tunnistatakse kehtetuks määrus (EÜ) nr 1211/2009 (ELT L 321, 17.12.2018, lk 1).
         
            (2)  Nõukogu ja komisjoni 29. märtsi 2010. aasta otsus 2010/224/EL, Euratom ühelt poolt Euroopa ühenduste ja nende liikmesriikide ning teiselt poolt Montenegro Vabariigi vahelise stabiliseerimis- ja assotsieerimislepingu sõlmimise kohta (ELT L 108, 29.4.2010, lk 1).
         
            (3)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele: „Lääne-Balkani riikide reaalne ELiga ühinemise väljavaade ning ELi tõhustatud koostöö nende riikidega“ (COM(2018) 65 final, 6.2.2018).
         
            (4)  SWD(2018) 360 final, komisjoni talituste töödokument, Lääne-Balkani riikide digitaalset tegevuskava toetavad meetmed.
      
      
         
            LISA
            PÄDEVUS
            1.   Osalemine BERECi reguleerivate asutuste nõukogu töös
            
            
                     
                        1.
                     
                     
                        Montenegro reguleeriv asutus võib osaleda BERECi reguleerivate asutuste nõukogu töös.
                     
                  
                     
                        2.
                     
                     
                        Montenegro reguleeriv asutus nimetab ametisse BERECi reguleerivate asutuste nõukogu aruteludes osaleva esindaja riigi reguleeriva asutuse juhi, riigi reguleeriva asutuse kollegiaalse kogu liikme, nende asendajate või nende mõlema seast.
                     
                  
                     
                        3.
                     
                     
                        Montenegro reguleeriv asutus määrab ametisse ka asendusliikme, kes asendab esindajat, kui see ei saa töös osaleda. Asendusliige nimetatakse ametisse riigi reguleeriva asutuse juhi, riigi reguleeriva asutuse kollegiaalse kogu liikme, nende asendajate või riigi reguleeriva asutuse töötajate seast.
                     
                  
                     
                        4.
                     
                     
                        Montenegro reguleerivate asutuste esindaja ja asendusliige nimetatakse ametisse vastavalt nende teadmistele elektroonilise side valdkonnas, võttes arvesse asjakohaseid juhtimis-, haldus- ja eelarvealaseid oskusi. Tagamaks osalemisest maksimaalse kasu saamist, teeb riigi reguleeriv asutus jõupingutusi, et piirata oma liikmete ja kui võimalik, siis ka asendusliikmete vahetumist.
                     
                  
                     
                        5.
                     
                     
                        Montenegro reguleeriva asutuse esindajal on õigus avaldada arvamust kõigis aruteludes nii BERECi reguleerivate asutuste nõukogu koosolekutel kui mis tahes muul viisil. Selline arvamus kantakse vastavalt reguleerivate asutuste nõukogu eeskirjadele ja töötavadele nõuetekohaselt protokolli.
                     
                  
                     
                        6.
                     
                     
                        Montenegro reguleeriva asutuse esindaja ja asendusliikme nimi kantakse vastavalt määruse (EL) 2018/1971 (1) artikli 7 lõikele 5 reguleerivate asutuste nõukogu liikmete nimekirja.
                     
                  
                     
                        7.
                     
                     
                        Reguleerivate asutuste nõukogu tegevuses osalemisel ei küsi ega võta Montenegro reguleeriva asutuse esindaja ega asendusliige vastu juhiseid valitsuselt ega muudelt asutustelt, isikutelt või organitelt.
                     
                  2.   Töörühmade tegevuses osalemine
            
            
                     
                        1.
                     
                     
                        Montenegro reguleeriv asutus võib nimetada eksperdid, kes osalevad BERECi töörühmade tegevuses.
                     
                  
                     
                        2.
                     
                     
                        Sellised eksperdid võivad vastavalt BERECi eeskirjadele ja töötavadele osaleda töörühmade kõigis tegevustes. Eksperdid võivad arvamust avaldada kõigi arutelude käigus nii BERECi reguleerivate asutuste nõukogu koosolekutel kui ka mis tahes muul viisil.
                     
                  3.   BERECi Büroo haldusnõukogu tegevuses osalemine
            
            
                     
                        1.
                     
                     
                        Montenegro reguleeriv asutus võib osaleda BERECi Büroo haldusnõukogu tegevuses.
                     
                  
                     
                        2.
                     
                     
                        Montenegro reguleeriv asutus nimetab isiku, kes on määratud esindajaks reguleerivate asutuste nõukogusse, et osaleda haldusnõukogu tegevuses, või mõne muu isiku, kes ei tegutse esindajana reguleerivate asutuste nõukogus, riigi reguleeriva asutuse juhi, riigi reguleeriva asutuse kollegiaalse kogu liikme, või nende mõlema asendaja seast.
                     
                  
                     
                        3.
                     
                     
                        Montenegro reguleeriv asutus nimetab asendusliikme, kes on määratud asendusliikmeks reguleerivate asutuste nõukogusse, et osaleda haldusnõukogu tegevuses, või mõne muu isiku, riigi reguleeriva asutuse juhi, riigi reguleeriva asutuse kollegiaalse kogu liikme, nende mõlema asendaja või reguleeriva asutuse töötajate seast, kes asendab esindajat, kui see ei saa töös osaleda.
                     
                  
                     
                        4.
                     
                     
                        Montenegro reguleeriva asutuse esindajal on õigus avaldada arvamust kõigis aruteludes nii BERECi haldusnõukogu kohtumistel kui ka mis tahes muul viisil. Selline arvamus kantakse vastavalt haldusnõukogu eeskirjadele ja töötavadele nõuetekohaselt protokolli.
                     
                  
                     
                        5.
                     
                     
                        Montenegro reguleeriva asutuse esindaja ja asendusliikme nimi kantakse vastavalt määruse (EL) 2018/1971 artikli 15 lõikele 4 haldusnõukogu liikmete nimekirja.
                     
                  
                     
                        6.
                     
                     
                        Haldusnõukogu tegevuses osalemisel ei küsi ega võta Montenegro reguleeriva asutuse esindaja ega asendusliige vastu juhiseid valitsuselt ega muudelt asutustelt, isikutelt või organitelt.
                     
                  4.   Huvide deklaratsioon
            
            
                     
                        1.
                     
                     
                        Montenegro reguleeriva asutuse esindajad ja nende asendusliikmed reguleerivate asutuste nõukogus ja haldusnõukogus esitavad kirjaliku deklaratsiooni, milles kinnitavad oma kohustusi ning seda, et neil puudub või on olemas otsene või kaudne huvi, mida võib pidada nende sõltumatust kahjustavaks.
                        Selline deklaratsioon esitatakse ülesandeid täitma asudes ja see avalikustatakse. Deklaratsioon peab olema täpne ja täielik ning seda ajakohastatakse, kui on oht, et on olemas otsene või kaudne huvi, mida võib pidada deklaratsiooni esitava isiku sõltumatust kahjustavaks.
                     
                  5.   Töötajad
            
            BERECi Büroo võib vastavalt haldusnõukogu otsusele kasutada Montenegrost pärit töötajaid, sealhulgas lähetatud riiklikke eksperte ja muid töötajaid, kes ei tööta BERECi Büroos.
            6.   Montenegro reguleeriva asutuse osamaks BERECi Büroo tegevusse
            
            
                     
                        1.
                     
                     
                        Montenegro reguleeriva asutuse poolt BERECi tegevuses osalemiseks BERECi Büroo eelarvesse tehtav osamaks hõlmab endas vastavalt käesoleva lisa punktidele 1, 2 ja 3 asutuse osalemise kogukulu. Summad määratakse kindlaks vastavalt punktile 6.2 allpool.
                     
                  
                     
                        2.
                     
                     
                        Montenegro reguleeriva asutuse makstav summa katab vastavalt punktile 6.1 järgmisi kulusid:
                        
                                    —
                                 
                                 
                                    riigi reguleeriva asutuse esindaja BERECi koosolekutega seotud reisikulude hüvitamisega seotud kulud vastavalt BERECi hüvitamiseeskirjadele.
                                 
                              
                                    —
                                 
                                 
                                    eespool nimetatud reisikulude hüvitamisega seotud halduskulud, mis ulatuvad maksimaalselt 3 %ni reiskulude hüvitamiseks makstud summadest.
                                 
                              
                                    —
                                 
                                 
                                    riigi reguleeriva asutuse BERECi tegevuses osalemisega seotud halduskulud.
                                 
                              Osamaksu suuruse määrab kindlaks BEREC, võttes arvesse muu hulgas järgmise aasta kavandatavaid missioone ning tegelikke missioone ja eelmis(t)e aasta(te) eest makstud hüvitisi.
                     
                  
                     
                        3.
                     
                     
                        Riigi reguleeriva asutuse osamaksu rakendatakse vastavalt määruse (EL) 2018/1971 artikli 29 alusel vastu võetud BERECi büroo finantsreeglitele.
                     
                  
                     
                        4.
                     
                     
                        Montenegro esindajate ja ekspertide poolt BERECi ja BERECi Büroo tegevuses osalemise, sealhulgas koosolekutega seotud reisi- ja elamiskulud hüvitab BERECi Büroo vastavalt BERECi Büroo juhtkomitee otsuses sätestatud eeskirjadele, mis käsitlevad selliste reisi-, elamis- ja muude kulude hüvitamist, mis on tekkinud BERECi Büroos mittetöötavatele isikutele (2).
                     
                  
                     
                        5.
                     
                     
                        BERECi Büroo esitab pärast käesoleva otsuse jõustumist ja iga järgmise aasta alguses riigi reguleerivale asutusele rahastamisnõude, mis vastab käesoleva otsuse kohasele ameti osamaksule ameti eelarves.
                     
                  
                     
                        6.
                     
                     
                        Osamaksu arvestatakse eurodes ja see makstakse panka BERECi Büroo eurokontole.
                     
                  
                     
                        7.
                     
                     
                        Montenegro reguleeriv asutus maksab oma osamaksu rahastamisnõudest lähtuvalt 30 päeva jooksul alates rahastamisnõude saatmisest BERECi Büroo poolt.
                     
                  
                     
                        8.
                     
                     
                        Viivitus riigi reguleeriva asutuse osamaksu tasumisel tekitab kohustuse tasuda intresse maksetähtpäevaks maksmata summalt. Intressimäär vastab määrale, mida rakendab Euroopa Keskpank maksetähtpäeval oma eurotehingutele ning seda suurendatakse 1,5 protsendipunkti võrra.
                     
                  7.   Üksikasjalik töökord
            
            
                     
                        1.
                     
                     
                        Reguleerivate asutuste nõukogu ja haldusnõukogu täpsustavad vajaduse korral vastavalt määrusele (EL) 2018/1971 ja käesolevale pädevusele Montenegro reguleeriva asutuse osalemise töökorda
                     
                  
                     
                        2.
                     
                     
                        Montenegro reguleeriv asutus võib osaleda BERECi, sealhulgas reguleerivate asutuste nõukogu ja töörühmade ning haldusnõukogu tegevuses alates käesoleva otsuse jõustumisest, sõltumata sellest, kas eespool punktis 7.1 nimetatud üksikasjalik töökord on kokku lepitud.
                     
                  
               (1)  Euroopa Parlamendi ja nõukogu 11. detsembri 2018. aasta määrus (EL) 2018/1971, millega asutatakse elektroonilise side Euroopa reguleerivate asutuste amet (BEREC) ja BERECi tugiamet (BERECi büroo) ja muudetakse määrust (EL) 2015/2120 ning tunnistatakse kehtetuks määrus (EÜ) nr 1211/2009 (ELT L 321, 17.12.2018, lk 1).
            
               (2)  BERECi Büroo juhtkomitee otsus, mis käsitleb selliste reisi-, elamis- ja muude kulude hüvitamist, mis on tekkinud BERECi Büroos mittetöötavatele isikutele ja millega tunnistatakse kehtetuks juhtkomitee 5. juuni 2013. aasta eelmine otsus nr MC/2013/05 (MC/2015/13).